钦定古今图书集成/明伦汇编/交谊典/第062卷 > 吕豫石集 > 《借书一首别薛子长》陈傅良
## 钦定古今图书集成/明伦汇编/交谊典/第062卷 > 吕豫石集 > 《借书一首别薛子长》陈傅良

曲阿著柴扉，陋甚谁盘桓。美人此何求，巨竹数十竿。
日阅书百篇，尚觉目力宽。欲从借我书，我书何足观。
辛勤抱遗经，及此鬓发斑。一语未领会，累日不自安。
虽更圣人手，亦恐众说谩。况复秦汉下，曾莫修与删。
致之获麟前，存者今若干。我无所取裁，望洋久空叹。
读书固非易，穷理良独难。昨来荷堤上，尝试及孟韩。
此语如涓埃，此道如丘山。